Gandia combat l'assajament escolar amb les 185 actuacions de la iniciativa Agent Tutor
02 novembre 2023

## Gandia combat l'assajament escolar amb les 185 actuacions de la iniciativa Agent Tutor02 novembre 2023Última actualització: 02 novembre 2023

![](../gestion/img/61ed682ce0ff94eb7b5cc0f16a8be314a4828c61d1cfdeb536a8ed80f99d4166.JPG)  
  

La regidora delegada de Protecció, Seguretat i Convivència, **Lydia Morant**; la regidora d'Educació, **Esther Sapena**, i el comissari principal de la Policia Local, **José Martínez Espasa**, han comparegut hui, _**Dia Internacional contra la Violència i l'Assetjament a l'Escola, fins i tot el Ciberassetjament**_, en roda de premsa per a presentar els resultats i posar en valor la figura de **l'Agent Tutor**.

  
Tal com ha explicat Morant, este recurs municipal va començar a funcionar en 2022 amb un agent de policia format i preparat per a previndre els possibles casos de _bullying_ que pogueren produir-se a Gandia atenent indicis com l'absentisme escolar o les baralles de l'alumnat. Enguany, per al curs escolar 2023-2024, no obstant això, s'ha incorporat un segon professional a la plantilla amb l'objectiu d'oferir un millor servei a la comunitat educativa de la ciutat.

  
Entre altres coses, tots dos controlen que no hi haja incidents, tant a l'hora d'entrar i eixir del centre, com en els moments d’esplai, es reuneixen amb el professorat, col·laboren amb els Serveis Socials, actuen com a mediadors quan és necessari, i imparteixen tallers de diferents temes entre els diferents col·legis i instituts locals. Com a novetat, s'està treballant en la creació d'una aula on poder atendre i reconduir els casos de xiquets i xiquetes que falten a classe de manera habitual.

  
En paraules de la regidora d'Educació, esta labor _**“ha millorat molt la convivència i el benestar de tota la comunitat educativa en particular, però també de la societat gandiense en general”**_. A més, la regidora delegada de Seguretat ha destacat _**“la importància de la prevenció i el treball diari amb les famílies, el professorat i els serveis públics”**_, així com lo necessària que és la informació per a _**“evitar conflictes i tractar els valors de convivència escolar i urbana”**_.

  
Des de l'inici del curs escolar, els agents han realitzat un total de 185 actuacions entre els diferents col·legis, instituts i departaments, han dut a terme 21 controls d'absentisme i localitzat a 20 menors fora dels seus centres, i han efectuat un total de 16 actuacions amb els Serveis Socials.

  
A més, actualment participen en una mediació reglada per a un conflicte entre dos menors en l'IES Vetles i Vents, i han remés dos informes a les Unitats d'Atenció a la Família i la Dona (UFAM), per sospitar d'un possible delicte.

  
Quant a la importància de la iniciativa, Martínez Espasa ha explicat que _**“esta xacra social té unes connotacions molt més profundes del que puga semblar”**_, atés que l'alumnat que pateix aquest problema en qualsevol de les seues formes corre un major risc que la resta de _**“caure en el fracàs escolar relacionat amb la delinqüència”**_.

[Twittear](https://twitter.com/share)